Elif Elmas

Elif Elmas (s. 24. syyskuuta 1999 Skopje) on pohjoismakedonialainen jalkapalloilija, pelipaikaltaan keskikenttäpelaaja. Hän edustaa Italian Serie A:ssa pelaavaa Napolia lainalla Saksan Bundesliigan RB Leipzigista. Hän on pelannut Pohjois-Makedonian maajoukkueessa vuodesta 2017.

 Seurajoukkueura 

Elmas aloitti liigauransa kotimaassaan Rabotničkin joukkueessa kausina 2015–2017. Hän edusti turkkilaisseura Fenerbahçea kaudet 2017–2019. Ensimmäisellä kaudellaan hän pelasi Turkin Superliigassa viisi ottelua ja toisella 29 ottelua, joissa hän teki neljä maalia, muun muassa yhden tasapeliin 1–1 päättyneessä kotiottelussa mestaruuden lopulta voittanutta Galatasarayta vastaan. Kauden 2018–2019 Eurooppa-liigassa Elmas pelasi seitsemän ottelua ja kaikki niistä avauskokoonpanossa.

Kesällä 2019 Elmas siirtyi italialaisseura Napoliin. Hän pelasi kaudella 2019–2020 Serie A:ssa 26 ottelua, joista 12 ottelua avauskokoonpanossa. Hän teki helmikuussa maalin voitto-ottelussa Sampdoriaa vastaan vieraskentällä. Mestarien liigassa hän pelasi kauden aikana viisi ottelua. Napoli voitti Italian cupin ja Elmas pelasi cupissa viisi ottelua; loppuottelussa hän pelasi vain muutaman minuutin.

Kaudella 2020–2021 Elmas pelasi Serie A:ssa 33 ottelua, joista vain kolme avauskokoonpanossa. Hän teki maalin syyskuussa Genoaa ja tammikuussa Parmaa vastaan. Eurooppa-liigassa hän pelasi kauden aikana kuusi ottelua, joissa neljä kertaa avauskokoonpanossa. Italian Cupin puolivälierässä hän teki maalin Speziaa vastaan. Kaudella 2021–2022 hän pelasi Serie A:ssa 37 ottelua, joista 12 avauskokoonpanossa, ja teki maalin elokuussa Veneziaa, joulukuussa AC Milania ja huhtikuussa Atalantaa vastaan. Eurooppa-liigassa hän pelasi kahdeksan ottelua, yhtä vaille kaikki avauskokoonpanossa ja teki neljä maalia, joista kaksi Leicesteriä vastaan joulukuussa. Italian cupissa hän pelasi yhden ottelun.

Elmas pelasi Napolin liigamestaruuteen päättyneellä kaudella 2022–2023 kaikkiaan 36 Serie A-ottelua, joista 14:ssä hän oli avauskokoonpanossa. Hän teki kuusi maalia: elokuussa Lecceä, marraskuussa Atalantaa ja Udineseä, tammikuussa Sampdoriaa ja Juventusta sekä helmikuussa Cremonesea vastaan. Mestarien liigassa hän oli avauskokoonpanossa kahdessa ottelussa ja pelasi kaikkiaan kymmenen ottelua. Italian cupissa hän pelasi yhden ottelun. Kauden 2023–2024 alkupuoliskolla Elmas pelasi Serie A:ssa 11 ottelua, joista avauskokoonpanossa neljä, ja teki maalin marraskuussa Salernitanaa ja Atalantaan vastaan. Mestarien liigassa hän tuli vaihdosta kentälle viidessä ottelussa.

Elmas siirtyi vuoden 2024 alussa saksalaisseura RB Leipzigiin. Kevätkaudella 2024 hän pelasi 14 Bundesliigan ottelua sekä kaksi Mestarien liigan ottelua. Kaudella 2024–2025 hän pelasi RB Leipzigissa kaksi bundesliigaottelua, kolme Mestarien liigan ottelua sekä yhden Saksan cupin ottelun. 

Tammikuussa 2025 Elmas siirtyi italialaisseura Torinoon loppukauden mittaisella lainasopimuksella, johon sisältyi myös 18 miljoonan euron osto-optio. Hän pelasi kevätkaudella 2025 Torinossa 13 Serie A:n ottelua, joissa hän teki neljä maalia. Syyskuussa 2025 Elmas palasi vanhaan seuraansa Napoliin kauden 2025–2026 kattavalla lainasopimuksella. Lainasopimukseen sisältyy 16,5 miljoonan euron osto-optio.

 Maajoukkueura 

Elmas pelasi useissa Pohjois-Makedonian nuorisomaajoukkueissa. Ensimmäisen ottelunsa Pohjois-Makedonian A-maajoukkueessa hän pelasi kesäkuussa 2017 MM-karsintaottelussa Espanjaa vastaan. Vuoden 2020 EM-kilpailujen karsinnoissa hän kuului joukkueensa vakiokokoonpanoon ja teki maaliskuussa 2019 kaksi maalia Latviaa sekä lokakuussa 2019 kaksi maalia Sloveniaa vastaan. Maaliskuussa 2021 hän teki MM-karsinnoissa maalin Liechtensteinia ja Saksaa vastaan, ja jälkimmäinen oli 85. minuutilla syntynyt voittomaali Pohjois-Makedonian ottaessa Saksasta yllättävän vierasvoiton maalein 1–2. Kesäkuussa 2021 hän teki maalin ystävyysottelussa Sloveniaa vastaan. Hän pelasi täyden ajan Pohjois-Makedonian kaikissa kolmessa ottelussa kesällä 2021 järjestetyissä EM-kilpailuissa. Hän teki kaksi maalia MM-karsintaottelussa Islantia vastaan marraskuussa 2021 sekä maalin vuonna 2023 EM-karsinnassa Ukrainaa ja kahdessa ottelussa Maltaa vastaan. Elmas on syyskuun 2025 alkuun mennessä pelannut 69 maaottelua ja tehnyt niissä 13 maalia.

 Lähteet 

Luokka:Pohjoismakedonialaiset jalkapalloilijat
Luokka:Vuonna 1999 syntyneet
Luokka:Elävät henkilöt